Qırımtatar halqınıñ genotsidi hatırasına Türkiyede matem mitingleri keçecek – Çubarov
07 may 2018, 23:48
Türkiyedeki Ankara ve İstanbulda, munasip şekilde mayısnıñ 13 ve 20 künlerinde qırımtatar halqına qarşı yapılğan genotsid neticesinde qurban ketkenlerniñ hatırasına mitingler keçecek. Bunı mayıs 7-de özüniñ Facebookında Qırımtatar Milliy Meclisiniñ reisi, Ukraina halq deputatı Refat Çubarov bildirdi.
Çubarov: «Obyektiv şartlardan dolayı matem mitingleri ya mayıs 18-niñ arfesinde, ya da bu künden az soñra keçecekler. Türkiyede eki büyük mıqyaslı tedbirniñ keçirilmesi planlaştırıla. Ankarada mayıs 13-te meydanlardan birinde matem mitingi ötkerilecek. 5-6 biñ kişiniñ toplanması planlaştırıla. Mayıs 20-de İstanbulda miting Rusiye baş konsullığı qarşısında yapılacaq», – dep qayd etti.
Onıñ bildirgenine köre, ondan ğayrı Kanada ve AQŞta tedbirler planlaştırıldı, lâkin anda olar bu ülkelerniñ devlet erbaplarınen körüşüvler şeklinde keçecekler.
Tedbirler aqqında daa tafsilâtlı malümat olarnıñ keçirilmesi kününe daa yaqın olğanda berilecek, dep qayd etti siyasetçi.